text: Tysk ægtepar reddet
  13 oktober 2010 kl. 19.14
  Det udløste en større redningsaktion, da et par tyskere i mørket blev overrasket over tidevandet i Vadehavet.
  Et tysk par fandt pludseligt sig selv meget alene i verden, da de under en løbetur på Rømø blev overrasket af højvandet.
  Parret ringede onsdag aften til alarmcentralen og fortalte, at de ikke var sikre på, hvor de var. Højvandet, der netop på det tidspunkt var på sit højeste, betød, at der var vand på begge sider af dem.
  Der blev tilkaldt både ambulance og en redningshelikopter, men det blev en firehjulstrækker fra redningsstationen på Rømø, der fandt det nødstedte par. Det oplyser forsvarets redningscentral i Århus.
  